Document ID: 32005R0209

32005R0209
L 034/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 209/2005 НА КОМИСИЯТА
от 7 февруари 2005 година
за установяване на списъка на текстилните продукти, за които не се изисква доказателство за произход при пускането им в свободно обращение в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1541/98 на Съвета от 13 юли 1998 г. относно доказателствата за произход за някои текстилни продукти, включени в раздел XI на Комбинираната номенклатура и пуснати в свободно обращение в Общността и относно условията за приемане на такива доказателства (1), и по-специално член 4 от него,
като има предвид, че:
(1)
За онези текстилни продукти, неподлежащи на конкретни мерки съгласно търговската политика на Общността, които се пускат в свободно обращение, горепосоченият регламент предвижда както, че може да бъде предоставено освобождаване от задължение за представяне на доказателство за произход, така и че разпоредбите, определящи освобождаването от задължението за представяне на сертификат за произход следва да посочват дали за такива продукти трябва да се представя декларация за произход или не.
(2)
Регламент (ЕО) № 2579/98 на Комисията от 30 ноември 1998 г. определи списъка на текстилните продукти, за които не се изисква доказателство за произход при пускане в свободно обращение в Общността (2). Понастоящем е необходимо да се актуализира този списък, като в него се включат нови категории текстилни продукти.
(3)
За яснота и правна сигурност Регламент (ЕО) № 2579/98 следва изрично да се отмени и да се замени с разпоредбите на настоящия регламент.
(4)
За да се изпълнят задълженията на ЕС, произтичащи от изтичане срока на валидност на споразумението на СТО за текстила и дрехите, и конкретно за да се спазят изискванията на член 2, параграф 8, буква в) от Споразумението на СТО за текстила и дрехите, гласящ, че „в първия ден на сто двадесет и първия месец от влизането в сила на Споразумението на СТО, секторът на текстила и дрехите се интегрира в ГАТТ 1994 г., като се елиминират всички ограничения по това споразумение“, разпоредбите в настоящия регламент следва да се прилагат от 1 януари 2005 г.
(5)
Предвидените в настоящия регламент мерки са в съответствие със становището на Комитета по митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Пускането в свободно обращение на текстилните продукти, изброени в приложението към настоящия регламент не подлежи на представянето на каквито и да било доказателства за произход.
Член 2
Регламент (ЕО) № 2579/98 се отменя.
Член 3
Настоящият регламент влиза в сила седем дни след публикуването му в Официален вестник на Европейския съюз.
Той се прилага от 1 януари 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 февруари 2005 година.

Labels: 3
1